承德功仙尉出示直翁感興之作輒次其韵
作者：李呂
朝代：宋

paragraphs: 蠅頭蝸角使人愁，貪先務勝如爭舟。
隠心空逐市朝樂，著眼未省林泉幽。
塵埃平時正汩沒，出處與世相沉浮。
由徑反誚澹臺子，拔葵仍笑公儀休。
懷哉古道久寂寞，鳳鳥不至三千秋。
孰知名教真樂地，徒以得失爲己憂。
騎馬四馳失其馭，放豚一去何當求。
羨君淵源得所自，結交道義相追遊。
箇中有路儻深造，直與古人爲輩流。